Správa zo zahraničnej pracovnej cesty

1. Účastník ZPC: 
Ing. Zuzana Turóciová, Sekcia informatiky MŠVVaŠ SR, štátny radca, AJ aktívne a NJ pasívne

2. Zahraničná pracovná cesta:

Štát:	Nemecko 
Mesto:	Berlín
Vykonaná v dňoch:	29.-31. marca 2012, 
Prijímajúca organizácia:	eTwinning Central Support Service European Schoolnet
61 rue de Trèves, 1040 Brussels, Belgium

Účel cesty:	získanie informácií o eTwinningovej sieti a vízia jej fungovania na roky 2014 - 2020
Spôsob financovania:	cestovné náklady a náklady na ubytovanie boli hradené Národnou službou pre elektronickú spoluprácu škôl, Žilina
3. Rámcový program pobytu:

29. 3. 2012 	11.00   príchod a registrácia
14.00 – 18.00 otvorenie konferencie, oceňovanie najlepších projektov
18.00 – 19.30 prezentácia medzinárodných projektov v prezentačných stánkoch 
30. 3. 2012	10.00 – 11.30 workshopy I.
		12.00 – 13.30 workshopy II.
		15.00 – 16.30 workshopy III.
18.00 – 19.30 prezentácia medzinárodných projektov v prezentačných stánkoch 
31.3.2012	9.30 – 12.30 panelová diskusia, záverečná správa konferencie
13.30 	odchod 	

eTwinning je platforma medzinárodného partnerstva škôl (materských, základných a stredných) prostredníctvom využívania informačných a komunikačných technológií zameraná na rôzne učebné predmety. Ponúka školám zo všetkých kútov Európy možnosť bez poplatkov a administratívnej zaťaženosti spolupracovať na realizácii projektov, ktoré priamo podporujú rozvíjanie učebného procesu a vedomostí žiakov.
eTwinnining je začlenený pod program Comenius a v súčasnosti predstavuje veľmi silné hnutie vrámci European Schoolnet. Ako jedno z mála prúdov sa od r.2005 neustále rozvíja a vo viacerých krajinách Európy je zahrnutý priamo v školských osnovách (napr. Francúzsko). V roku 2011 bolo do eTwinningových aktivít zapojených už 155 tisíc učiteľov z 33 krajín Európy. Na Slovensku koordinuje eTwinningové aktivity Národná služba pre elektronickú spoluprácu škôl (NSS) so sídlom v Žiline.
Každoročná konferencia eTwinning sa uskutočnila v Berlíne 29. - 31. marca 2012. Boli tu ocenené najlepšie európske projekty a stretlo sa na nej viac ako 500 európskych učiteľov, aby diskutovali o tom, ako posilniť a skvalitniť spoluprácu školských tímov. Výročná konferencia eTwinningu načrtla rôzne témy školstva ku ktorým sa eTwinning viaže (napr. ako môže eTwinning pomôcť učiteľovi k formálnej akreditácií, úloha riaditeľov škôl v medzinárodných projektoch, „trieda budúcnosti“ a pod.) a tiež poskytla priestor učiteľom prezentovať svoje najlepšie projekty. 

4. Stručný priebeh rokovaní, resp.  študijného pobytu:

V dňoch 29. 03. – 31.3. 2012 som sa zúčastnila medzinárodnej konferencie eTwinning annual conference 2012 v Berlíne na pozvanie NSS Žilina – zástupcu eTwinningu na Slovensku. Konferencia mala za cieľ:
•	oceniť najlepšie eTwinnigové projekty roku 2011
•	zhodnotiť činnosť siete partnerských škôl v 33 krajinách
•	predstavenie nových trendov v eTwinningu a nových prostriedkov WEB.2.0 tools
•	vízie a zámery na roky 2014-2020, postavenie eTwinningu v školskom vzdelávaní
•	workshopy, semináre, zdieľanie skúseností, hľadanie partnerov na eTwinningové projekty

29.3.2012 

Otvorenie konferencie: 

Hlavní vystupujúci boli: 
Anne Looney z Írska, výkonná riaditeľka Národnej rady pre kurikulum a hodnotenie
Xavier Prats Monné, zástupca generálneho riaditeľa Generálneho direktoriátu Európskej komisie pre vzdelávanie a kultúru 
Marc Durando, výkonný riaditeľ Európskej školskej siete. 
Fakty vyňaté z prejavov: 
a)	eTwinning prešiel od začiatkov v roku 2005 kus cesty. V súčasnosti je do eTwinningu zapojených asi 155 tisíc učiteľov v 32 krajinách Európy.
b)	Je výborným nástrojom pre učiteľov, cez ktorý v rámci spolupráce na medzinárodných projektoch získavajú prehľad o vyučovaní v iných krajinách. Významné je využívanie informačno-komunikačných technológií a cudzích jazykov. Učitelia týmto spôsobom „rastú“ aj profesionálne.  
c)	Žiaci a študenti sa cez eTwinning učia veľa o Európe a do budúcnosti by nemali mať problém pracovať v hociktorej krajine EÚ – vďaka používaniu IKT a cudzích jazykov.
d)	eTwinning má i komunitný dosah – spája školu a rodičov, mnohé projekty presahujú rámec školského vyučovania a rodičia väčšinou podporujú aktivity zamerané na zvyšovanie jazykových schopností a IKT zručností svojich detí.  
e)	eTwinning je veľký úspech pre Európsku úniu, pretože ho učitelia využívajú k spolupráci, a v podstate je to metóda spolupráce ktorá je „beznákladová“. Jedinou podmienkou je možnosť dobrého prístupu na internet a znalosť cudzieho jazyka. Každá krajina by mala vyčleniť v rozpočte pre školy finančné prostriedky slúžiace na pripojenie škôl na internet a dostatok PC v triedach. 
f)	Anne Looney svojím príspevkom nastolila otázku súčasnosti .. a to že mnohí žiaci sú vyspelejší užívatelia IKT ako učitelia, a školy a ich vyučovací systém nie je na to pripravený. Učitelia zapojení do eTwinningu túto disproporciu eliminujú a teda by mali byť finančne viac ohodnotení,  prípadne zvýhodnení voči pasívnym učiteľom. 

Odovzdávanie cien najlepším eTwinningovým projektov – fakty:

Z cca 5 tisíc bežiacich projektov bolo vybratých 320 projektov z celej Európy, ktoré museli prejsť 3 kolami hodnotenia. Z nich postúpilo 24 projektov, z ktorých bolo 7 ocenených.  
Hlavné kritéria hodnotenia boli: spolupráca, tímová práca, komunikácia, zvedavosť, veľmi rôznorodé používanie IKT a kľúčovou zložkou boli a sú žiaci! 
Najlepší projekt roku 2012 "Taste of Maths" (http://atasteofmaths.blogspot.com)  dokonca išiel ešte o krok ďalej, a to tým, že žiaci sa „zahrali na učiteľov“ a pripravili hádanky a matematické kvízy pre svojich partnerov v zahraničí.  

Prezentačné stánky 
21 prezentačných stánkov ponúkol unikátny pohľad na rozmanitosť a rozsah programu eTwinning. Všetko sa nieslo v duchu  spolupráce, inovácie a kreativity. Návštevníci mohli vidieť praktické ukážky eTwinningových nástrojov a mali možnosť nájisť si partnera na spoluprácu na medzinárodnom projekte. 

Okrem stánkov zameraných na určité témy (Cross curricular projects, Vocational Education, Slavic languages in eTwinning... a pod. ) na výstave bol i stánok Centrálnej podpornej služby (CSS) a stánok Európskej komisie. 

30.3.2012

Workshops: 

Počas druhého dňa konferencie som sa zúčastnila troch workshopov. 

Prvým bol workshop zástupkyne Slovenska p. Marie Stracenskej s názvom Komunikačné zručnosti pre učiteľov, tipy a triky. Interaktívnou formou sme sa naučili základy efektívnej prezentáciu, objasnili sme si pravidlá neverbálnej komunikácie a dozvedeli sme sa pri prezentácii vysporiadať so stresom.

Druhý workshop bol prezentáciou šiestich konkrétnych medzinárodných projektov, ktoré učitelia úspešne zrealizovali. Tento workshop ma uviedol do konkrétnej problematiky tvorby a realizácie eTwinningových projektov a to: - aká veková skupina detí je zapojená, - akého vyučovacieho predmetu / predmetov sa týka, - aký je komunikačný jazyk, - aké prostriedky IKT boli použité, - aký je prínos projektu, - aké problémy počas trvania projektu sa vyskytli a pod. 

Tretí workshop ma zaujal svojou témou a to  Web 2.0 nástroje pre podporu spolupráce medzi partnerskými školami. Pani Meer Sild z Estónska  nás profesionálne zoznámila s rôznymi nástrojmi, ktoré umožňujú učiteľom a študentom spolupracovať, plánovať a ukázať svoje práce na projekte (http://bit.ly/etberlin2012) Konkrétne boli prezentované nástroje: https://docs.google.com, http://www.mindomo.com, http://prezi.com, www.stixy.com, www.wallwisher.com, www.glogster.com, www.dabbleboard.com, www.doodle.com, www.bambuser.com, www.six3.tv.
O túto prezentáciu je každoročne obrovský záujem, keďže zoznamuje učiteľov s novými prostriedkami spolupráce na spoločných medzinárodných projektoch. 

31.3.2012

Panelová diskusia, záverečná správa. 

Na záver konferencie vystúpil  Marc Durando – Executive Director European Schoolnet s veľmi zaujímavým príspevkom „eTwinning – model triedy budúcnosti“. (http://www.slideshare.net/annalivia21/etwinning-a-model-for-future-schools-marc-durando) 

Nové trendy ktoré musia škola vziať do úvahy:
•	žiaci majú viac zdrojov informácií (učebnice nahrádza aktívne vyhľadávanie k danej problematike na internete)
•	výuka sa presúva mimo budovu školy (informácie na internete sú dostupné všade)
•	digitalizovanie literatúry
•	nový model vzdelávania – viac študentov a menej učiteľov (učiteľov nahrádzajú IT technológie)

Pre „triedu budúcnosti“ podľa Marca Duranda by malo byť charakteristické: rozvoj, výmena, vývoj, spolupráca a interakcia. V triede budúcnosti sa budú vo veľkej miere využívať IKT prostriedky, učitelia a žiaci budú získavať informácie spoločne a výučba bude často i mimo budovy školy.  
Používanie IKT je v súčasnosti v mnohých krajinách iba voliteľnou súčasťou výučby, treba to zmeniť, hlavne učiteľom umožniť a dať čas na ich vzdelávanie v IKT.

Akú úlohu zohráva eTwinning v triede budúcnosti ? 
a) má sa zakotviť do učebných osnov
b) mal by prispievať k formálnej akreditácii učiteľa.  

Aby učitelia a učebný proces nezaostávali za súčasným trendom globalizácie a informatizácie  (informácie, internet, IKT) mal by sa eTwinning dostať do učebných osnov, mali by sa vybudovať nové pedagogické modely a na vyučovacom procese by mali byť zainteresovaní aj rodičia/komunita. V konečnom dôsledku je to príprava na pracovnú profesiu v Európskom priestore a v globálnom svete.  

5. Odporúčané závery:

Je potrebné zaviesť užšiu spoluprácu sekcie informatiky a sekcie regionálneho školstva Národnou službou pre elektronickú spoluprácu škôl v Žiline. eTwinning treba propagovať hlavne medzi riaditeľmi škôl, t.j. umožniť a presadzovať stretnutia zástupcov NSS s riaditeľmi materských, základných a stredných škôl. Podporovať IKT vzdelávanie a účasť v medzinárodných projektoch (komunikácia v cudzom jazyku) i formou odporúčania v Pedagogicko-organizačných pokynoch. Ďalšou prioritou je zakomponovať eTwinning do učebných osnov. 

6.   Prehľad prinesenej dokumentácie a miesto jej uloženia
Plán konferencie, zoznam účastníkov, prezentácie - k nahliadnutiu / zapožičaniu u účastníka cesty, resp na sekcii informatiky.
Linky: 
https://conference2012.etwinning.net
www.etwinning.net
www.etwinning.sk

7.   Osobitne vyhodnotený očakávaný prínos ZPC
Účasťou na konferencii som získala nové informácie  a prehľad o najnovších trendoch v oblasti eTwinningu. Mala som možnosť osobných stretnutí s učiteľmi a prednášajúcimi z iných krajín. Získanie kontaktov na zástupcov eTwinningu na Slovensku – NSS Žilina, nadviazanie užšej spolupráce pri propagácii eTwinningu na Slovensku. 

8.   Spôsob zverejnenia výsledkov ZPC, prenos získaných informácií 
Správa zo ZPC bola zaslaná elektronicky na zverejnenie na internetovej stránke MŠVVaŠ SR.

Dátum: 11.4. 2012

Správu vypracoval: Ing. Zuzana Turóciová

Správu schválil: Ing. Ivan Šiagi